Diari Oficial de la Generalitat Valenciana


Sumari del DOGV 5346, del 14-09-2006 (2006/10866)

RESOLUCIÓ de 30 de juny del 2006, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de les Brigades Rurals d'Emergències (Terrestres i Helitransportades) de la Comunitat Valenciana (codi 8000663).
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5346

Data del DOGV
:   14-09-2006

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2006/10629


Data del document
:   30-06-2006

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * València
    * Castelló de la Plana
    * Alacant
    * personal de serveis
    * conveni col·lectiu
    * protecció civil

RESOLUCIÓ de 30 de juny del 2006, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de les Brigades Rurals d'Emergències (Terrestres i Helitransportades) de la Comunitat Valenciana (codi 8000663). [2006/10408]   
Vist el text del Conveni Col·lectiu de les Brigades Rurals d'Emergència (Terrestres i Helitransportades) de la Comunitat Valenciana, subscrit per la Comissió Negociadora en data 29 de març del 2006, que està integrada, de part empresarial, per representants de les empreses TRAGSA i FORESMA, i de part dels treballadors, per representants dels sindicats CCOO i UGT, i de conformitat amb el que disposa l'art. 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, i els articles 2, 3 i 6 del Reial Decret 1040/1981, de 22 de maig, sobre Registre i Depòsit de Convenis Col·lectius de Treball, esta Direcció General de Treball i Seguretat Laboral, conforme a les competències que té transferides segons Reial Decret 4105/82, de 29 de desembre, acorda  
Primer  
Ordenar que siga inscrit en el Registre de Convenis Col·lectius de Treball d'esta direcció general, amb notificació a la Comissió Negociadora, i que siga dipositat el text original del conveni.  
Segon  
Disposar que es publique en el Diari Oficial de la Generalitat.  
València, 30 de juny del 2006. El director general de Treball i Seguretat Laboral: Romà Ceballos Sancho  
Conveni Sectorial Autonòmic Brigades Rurals d'Emergències (Terrestres i Helitransportades) de la Comunitat Valenciana  
Capítol primer. Normes estructurals.  
Article 1. Parts signatàries   
a) Són parts firmants del present conveni sectorial autonòmic, d'una part, la Federació de la Construcció, Fusta i Afins de CCOO del País Valencià (FECOMA-CCOO-PV), Federació Agroalimentària de CCOO del País Valencià (FEAGRA. CCOO-PV) i Metall, Construcció i afins, Federació Autonòmica de la UGT (MCA-UGT-PV), com a representació laboral i, d'una altra part, les empreses Transformaciones Agrarias, SA, (TRAGSA) i Forestal Mediterránea, SA, (FORESMA)  
b) Ambdues es reconeixen mútuament legitimació per a negociar el present conveni.  
Article 2. Eficàcia i abast obligacional  
Atesa la naturalesa normativa i l'eficàcia general, que li ve donada pel que disposa el títol III del text refós de la Llei de l'Estatut dels Treballadors i per la representativitat de les organitzacions firmants, el present conveni obligarà totes les associacions i entitats compreses dins dels seus àmbits funcional, personal i territorial.  
El present conveni queda obert a l'adhesió d'altres organitzacions sindicals i empresarials representatives en distints àmbits als pactats, amb l'acord previ de les parts signatàries.  
Article 3. Estructura de la negociació col·lectiva del sector  
En virtut del present conveni, l'estructura de la negociació en el Sector de les Brigades Rurals d'Emergència (terrestres i helitransportades) de la Comunitat Valenciana (Llei 9/2002, de 12 de desembre, de Protecció Civil i Gestió d'Emergències de la Generalitat Valenciana, DOGV núm. 4398, de 13.12.2002), queda definit, de conformitat amb els següents nivells substantius de convenis, cada un dels quals ha de complir una funció especifica.  
I Conveni Sectorial Autonòmic: el seu contingut regula les condicions generals de treball a aplicar en tot l'àmbit sectorial i amb la vigència que el mateix conveni establix.  
II Convenis Col·lectius d'Empresa: seran de renovació periòdica i tenen com a objecte desenvolupar les matèries pròpies de l'àmbit de negociació de l'empresa.  
Article 4. Cobertura   
Amb els convenis especificats en l'article anterior, les parts signatàries consideren prou coberta, dins del marc estatutari, l'estructura de la negociació col·lectiva territorial en el Sector de Brigades Rurals d'Emergència (terrestres i helitransportades).  
Article 5. Concurrència de convenis  
De conformitat amb el que disposa l'article 84, paràgraf primer, del text refós de la Llei de l'Estatut dels Treballadors, els supòsits de concurrència entre els convenis de distint àmbit es resoldran aplicant els principis enumerats en els articles següents que resulten procedents.  
Article 6. Principi de jerarquia  
1. La concurrència entre convenis de diferent àmbit es resoldrà amb subjecció a allò que s'ha acordat en els d'àmbit autonòmic.  
2. No obstant el que s'ha pactat en l'apartat anterior, es respectaran les normes de dret necessari que a este respecte estiguen establides en la legislació vigent en cada moment.  
Article 7. Principi de seguretat i coherència  
1. Les parts signatàries d'este conveni sectorial autonòmic, durant la seua vigència, i fent ús dels seus drets fonamentals d'associació i llibertat sindical i perquè estos produïsquen conseqüències jurídiques per als seus representats federats i confederats, s'obliguen respecte d'elles mateixes i de totes les organitzacions que integren i representen, a no promoure, negociar, ni concloure, convenis col·lectius d'empresa que continguen o regulen matèries reservades per aquell a l'àmbit general autonòmic, o que, d'alguna manera, s'hi oposen, o contradiguen les seues prescripcions.  
2. Així mateix, conseqüents amb el compromís pactat en l'apartat anterior, eixes mateixes parts i respecte de les mateixes representacions, a fi de garantir el principi constitucional de seguretat jurídica, renuncien expressament a l'exercici del dret reconegut en el paràgraf segon de l'article 84 del text refós de la Llei de l'Estatut dels Treballadors, d'afectar en àmbits territorials inferiors als pactes d'este conveni sectorial autonòmic i durant el període de vigència pactat, i, per tant, es comprometen a no alterar-los.  
Article 8. Principi de territorialitat  
S'aplicarà el conveni d'empresa, si és el cas, vigent en el lloc de prestació efectiva dels servicis, sense perjuí dels supòsits previstos en l'article 3.3 del text refós de la Llei de l'Estatut dels Treballadors.  
Article 9. Principi de complementarietat  
De conformitat amb l'article 83.2 del text refós de la Llei de l'Estatut dels Treballadors, les organitzacions firmants reconeixen el principi de complementarietat del conveni sectorial autonòmic respecte dels d'àmbit inferior.  
Capítol segon. Condicions generals  
Article 10. Àmbit funcional  
El present conveni sectorial autonòmic serà d'obligat compliment en totes les activitats pròpies del Sector de Brigades Rurals d'Emergència (terrestres i helitransportades).  
Article 11. Àmbit personal  
La normativa d'este conveni serà d'obligada i general observança per a totes les empreses, entitats públiques i treballadors de les activitats enumerades en l'article anterior.  
Per tant, el present conveni sectorial autonòmic és de directe compliment en totes les negociacions col·lectives que, per a les empreses, entitats públiques i treballadors abans mencionats, es conciten durant la seua vigència entre les associacions, entitats i sindicats obligats a la seua observança.  
Article 12. Àmbit territorial  
Este conveni s'aplicarà en tot el territori de la Comunitat Valenciana, sense perjuí del que disposa l'article 1.4 del text refós de la Llei de l'Estatut dels Treballadors.  
Article 13. Àmbit temporal  
Atesa la seua vocació de permanència i estabilitat normativa, el present conveni estendrà la seua vigència normativa fins al 31 de desembre del 2007, la seua entrada en vigor es produirà a partir de la publicació en el Diari Oficial de la Generalitat.  
No obstant això, i en evitació de buit normatiu que en qualsevol altre cas es produiria, una vegada acabada la seua vigència inicial, o la de qualsevol de les seues pròrrogues, continuarà regint, en la seua totalitat, tant en el seu contingut normatiu, com en l'obligacional, fins a ser substituït per un altre.  
Article 14. Procediment de denúncia per a revisió del conveni  
1. Per qualsevol de les dos parts firmants del present conveni podrà demanar-se a l'altra part la seua revisió, per escrit, i amb un mínim de tres mesos d'antelació al venciment del termini inicial de vigència abans assenyalat i/o de qualsevol de les seues pròrrogues.  
2 . La part que formule la denúncia haurà d'adjuntar proposta concreta sobre els punts i contingut que comprenga la revisió sol·licitada. D'esta comunicació i de la proposta s'enviarà còpia a efectes de registre a la Delegació de Treball.  
Article 15. Comissió Paritària  
Es crea una Comissió Paritària composta per un màxim de 12 membres que seran designats per meitat de cada una de les parts, sindical i empresarial, en la forma en què decidisquen les respectives organitzacions i amb les funcions que s'especificaran.  
Els acords de la Comissió Paritària s'adoptaran en tot cas per unanimitat i, aquells que interpreten este conveni, tindran la mateixa eficàcia que la norma que haja sigut interpretada.  
La Comissió farà una reunió ordinària semestral i totes les reunions extraordinàries que sol·liciten les parts. El seu funcionament es realitzarà de la forma que esta acorde.  
Article 16. Funcions i procediments de la Comissió Paritària  
1. La Comissió Paritària tindrà les funcions següents:  
a) Vigilància i seguiment d'este conveni.  
b) Interpretació de la totalitat dels preceptes del present conveni.  
c) A instància d'alguna de les parts, mitjançar i/o intentar conciliar, si és el cas i amb l'acord previ d'estes i a sol·licitud d'estes, arbitrar en totes aquelles ocasions i conflictes, tots ells de caràcter col·lectiu, que puguen suscitar-se en l'aplicació del present conveni.  
d) Entendre, de forma prèvia i obligatòria a la via administrativa i jurisdiccional, en els termes previstos en l'apartat 2 d'este article, sobre el plantejament de conflictes col·lectius que sorgisquen per l'aplicació o interpretació del present conveni.  
e) Aquelles altres funcions que tendisquen a la major eficàcia practica del present conveni o es deriven del que s'ha estipulat en el seu text i annexos que en formen part.  
2. Com a tràmit que serà previ i preceptiu a tota actuació administrativa o jurisdiccional que es promoga, les parts signatàries del present conveni s'obliguen a informar a la Comissió Paritària de tots aquells dubtes, discrepàncies i conflictes col·lectius de caràcter general, que puguen plantejar-se en relació amb la seua interpretació i aplicació, sempre que siga de la seua competència conforme al que establix l'apartat anterior. A fi que, per mitjà de la seua intervenció, es resolga el problema plantejat i, si això no fóra possible, emeta dictamen respecte d'això. Este tràmit previ s'entendrà complit en el cas que haja transcorregut un termini de 20 dies des del coneixement del fet plantejat.  
Capítol tercer. Subrogació  
Article 17. Subrogació de personal   
1. A fi de contribuir a garantir el principi d'estabilitat en l'ocupació dels treballadors adscrits a les empreses i entitats de dret públic que se succeïsquen, per mitjà de qualsevol modalitat contractual, totalment o parcialment, en qualsevol servici o contracta del Sector Brigades Rurals d'Emergència (terrestres i helitransportades), s'establix, amb caràcter exclusiu per a estes activitats, l'obligació de subrogació del personal entre les empreses ixent i entrant, la qual es durà a terme conforme als requisits i condicions que es detallen en el present article.  
D'ara endavant, el terme .contracta o servici. engloba amb caràcter genèric qualsevol modalitat de contractació pública, referida a les activitats anteriorment descrites, que passa a ser exercida, de manera parcial o total, per una determinada empresa, societat, organisme públic o un altre tipus d'entitat, siga quina siga la forma jurídica que adopten.  
2. En tots els supòsits de finalització, pèrdua, rescissió o cessió d'una contracta o servici, així com respecte de qualsevol altra figura o modalitat que supose la substitució entre entitats, persones físiques o jurídiques que duguen a terme l'activitat de què es tracta, els treballadors de l'empresa ixent adscrits a la dita contracta passaran a adscriure's a la nova empresa o entitat que vaja a realitzar l'activitat objecte de la contracta, respectant esta els drets i obligacions que gaudisquen en l'empresa substituïda.  
3. Serà requisit necessari per a esta subrogació que els treballadors porten prestant els seus servicis en la contracta que canvia de titular, almenys tres mesos o dos temporades abans de la data de finalització efectiva d'esta, siga quina siga la modalitat del seu contracte de treball, amb independència que, amb anterioritat a l'esmentat període de tres mesos o dos temporades, hagen treballat en una altra contracta. El personal o treballadors que no reunisquen estos requisits i condicions no tindran dret a ser subrogats.  
També es produirà la mencionada subrogació del personal en qualsevol dels supòsits següents:   
a) Treballadors, amb dret a reserva de lloc de treball, que en el moment de la finalització efectiva de la contracta o servici, tinguen una antiguitat mínima de tres mesos esta i es trobe suspés el seu contracte de treball per alguna de les causes establides en l'article 45 del text refós de la Llei de l'Estatut dels Treballadors o en els convenis d'aplicació.  
b) Treballadors amb contracte d'interinitat que substituïsquen algun dels treballadors mencionats en l'apartat anterior, amb independència de la seua antiguitat i mentre dure el seu contracte.   
c) Treballadors de nou ingrés que per exigència del client s'hagen incorporat a la contracta o servici com a conseqüència d'una ampliació que perdure en la següent contracta, encara que no porten els tres mesos d'antiguitat.   
d) Treballadors que substituïsquen d'altres que es jubilen, de forma parcial o total, dins dels últims tres mesos anteriors a la finalització efectiva de la contracta o servici.   
e) Treballadors de temporada (Brigades de curta) o reforços.  
4. A fi de garantir la transparència en el procés de licitació, l'empresa o entitat en què s'extingisca o concloga el contracte o servici, en el moment d'iniciar-se el procediment de licitació estarà obligada a posar a disposició del titular del servici la informació relativa a la composició de la plantilla, el nombre de treballadors, les categories professionals, l'antiguitat, la jornada, l'horari, la modalitat de contractació, la data de gaudi de vacances i les retribucions que, per qualssevol conceptes, perceben, especificant estos i els seus imports.  
5. Així mateix, serà requisit imprescindible perquè opere esta subrogació que l'empresa a la qual se li extingisca o concloga el contracte o servici, notifique per escrit l'obligació de subrogació a la nova empresa adjudicatària o entitat que assumisca la contracta o servici en el terme improrrogable de quinze dies naturals anteriors a la data efectiva de finalització de la contracta o servici, o de quinze dies a partir de la data de comunicació fefaent del cessament, o en tot cas en el moment del canvi efectiu d'empresa adjudicatària, facilitant-li al mateix temps els documents següents:   
a) Certificat de l'organisme competent d'estar al corrent de pagament de la Seguretat Social i primes d'accidents de treball de tots els treballadors la subrogació dels quals es pretén o corresponga.   
b) Fotocòpia de les tres últimes nòmines o rebuts de salaris mensuals dels treballadors afectats per la subrogació.   
c) Fotocòpia dels TC1 i TC2 de cotització de la Seguretat Social dels últims tres mesos, en els quals figuren els treballadors afectats.  
d) Fotocòpia del comunicat d'alta en la Seguretat Social dels treballadors afectats.   
e) Relació de tot el personal objecte de la subrogació, en la qual s'haurà d'especificar nom i cognoms, document nacional d'identitat, número d'afiliació a la Seguretat Social, antiguitat, jornada i horari, modalitat de contractació, data de gaudi de vacances i retribucions que, per qualssevol conceptes, perceben, especificant estos i els seus imports.   
f) Fotocòpia dels contractes de treball que tinguen subscrits els treballadors afectats.   
g) Si és el cas, documentació acreditativa de les situacions a què es referix l'apartat 3, paràgrafs a, b, c i d del present article.   
h) Conveni col·lectiu aplicable.  
Igualment, serà necessari que l'empresa ixent acredite documentalment a l'entrant, abans de produir-se la subrogació, per mitjà de còpia de document diligenciat per cada treballador afectat, que este ha rebut de l'empresa ixent la seua liquidació de parts proporcionals de les seues retribucions fins al moment de la subrogació i que no queda pendent cap quantitat. A estos efectes, els treballadors que no hagen gaudit de les seues vacances reglamentàries en produir-se la subrogació les gaudiran amb la nova adjudicatària del servici, que només haurà de pagar la part proporcional del període que a ella corresponga, ja que el pagament de l'altre període correspon a l'anterior adjudicatari, que haurà d'efectuar-lo en la corresponent liquidació.  
La informació anteriorment mencionada serà posada a disposició de la representació legal dels treballadors.  
6. En el cas que una o diverses contractes l'activitat de les quals siga exercida per una o distintes empreses o entitats, es fragmenten o dividisquen en distintes parts, zones o servicis a fi de la seua posterior adjudicació, passaran a estar adscrits al nou titular aquells treballadors que complisquen amb els requisits previstos en l'apartat 3 d'este article referits a l'anterior contracta o servici, i respecte dels quals l'empresa o empreses ixents hagen complit amb les obligacions establides en l'apartat 5 d'este.  
7. En el cas que distintes contractes, servicis, zones o divisions d'aquelles s'agrupen en una o diverses, la subrogació de personal operarà respecte de tots aquells treballadors que complisquen amb els requisits previstos en l'apartat 3 d'este article referits a alguna de les anteriors contractes, i respecte dels quals l'empresa o empreses ixents hagen complit amb les obligacions establides en l'apartat 5 d'este.  
8. L'aplicació d'este article serà d'obligat compliment per a les parts a les quals vincula, empresa o entitat cessant, nova adjudicatària i treballador, per la qual cosa, complits els requisits establits en els apartats 3, 4 i 5 del present article, operarà en tots els supòsits de substitució de contractes, parts o zones d'estes que resulten de la seua fragmentació o divisió, així com en les agrupacions que d'aquelles puguen efectuar-se, fins i tot si es tracta de les normals substitucions que es produïsquen entre empreses o entitats que duguen a terme l'activitat corresponent. Tot això amb independència dels supòsits de successió d'empresa en els quals caldrà ajustar-se al que disposa l'article 44 del text refós de la Llei de l'Estatut dels Treballadors.  
9. No desapareix el caràcter vinculant de la subrogació prevista en este article en el cas que l'organisme públic que adjudica la contracta suspenga l'activitat objecte d'esta, per un període no superior a dotze mesos.  
Disposició transitòria  
Les parts firmants del present conveni acorden incorporar-hi, en futures negociacions, títols referits a Contractació i Salut Laboral.  
Disposició addicional primera  
Com a conseqüència que l'activitat objecte d'este conveni és considerada, a tots els efectes, com a servici essencial a la comunitat, la Generalitat actuarà com a garant del compliment del que s'ha acordat, i per tant, en els plecs de condicions farà constar l'existència, la vinculació i l'obligat compliment d'este conveni.  
Disposició addicional segona  
El Govern autonòmic a través de la conselleria corresponent procedirà a l'extensió d'este conveni i igualment instarà les empreses o entitats del seu àmbit funcional i personal perquè s'hi adherisquen.